정조 6년
壬寅十一月十一日巳時。上御誠正閣。大臣備局堂上引見入侍時。領議政徐命善。左議政李福源。兼刑曹判書具善復。行吏曹判書金華鎭。行禮曹判書鄭尙淳。戶曹判書李性源。兵曹判書徐有隣。漢城判尹鄭昌聖咸春君李昌運。行副司直李柱國李敬懋。副校理李魯春。右承旨李在學。假注書趙衍德。事變假注書金致泳。記注官金健修金鳳顯。以次進伏訖。上曰。禮曹節目中。助擧內侍。何爲磨鍊云耶。在學曰。俄問該堂。則以爲。不善擧行云矣。尙淳曰。誤以丙申前例。磨鍊以入矣。及承下敎。姑知其誤矣。上曰。王大妃殿氣候。近有欠寧。方欲進用理中膏。故俄命吳道炯。使之煎入。提調聞之乎。華鎭曰。臣果伏聞矣。上曰。卿則出去。問于醫官。煎入。可也。華鎭承命先退。命善等曰。日氣陰寒。聖體。若何。上曰。一樣矣。命善曰。伏聞下敎。王大妃殿氣候。有愆和之節。下情驚慮矣。上曰。近是。換節之時。故本症輒有添加。不勝焦悶矣。命善等曰。惠慶宮氣候。若何。上曰。一樣矣。命大臣奏事。命善曰。此守禦使鄭民始狀啓也。以爲南漢守堞軍官都試復舊設行事。陳達。蒙允節目。啓下矣。適値災歲。事勢難便。今秋都試。姑爲停止事。請令廟堂。稟旨分付矣。始出慰悅之意者。反有繹騷之慮。今姑停止。以待來年。似好。依狀請施行。何如。上曰。依爲之。出擧條命善曰。鑄錢事。物力容入。開鑄處所。先爲稟定然後。主事者可以擧行。而訓將亦以爲松都爲好云矣。上曰。外議亦何如。命善曰。統營亦云爲好。而在京生銅。有難運去云矣。上曰。畢鑄。當費幾箇月耶。命善曰。幾至十餘月矣。善復曰。鍮鑞。自彼中貿來然後。可以開鑄矣。上曰。前所貿來者。今無餘儲耶。善復曰。無見儲矣。上曰。鑄錢之擧。欲救錢荒。而若費屢月。則難見實效。必以夏秋前畢役。好矣。命善曰。今許鑄錢。則舊錢。自當出用。將有流行之效矣。上曰。物力準備之後。只限五六月畢鑄。可也。命善曰。先定處所。恐合宜矣。上曰。若待鍮鑞之貿來。則勢將差遲。待松留上來。相議決定。好矣。尙淳曰。宗廟第十三室十四室櫝臺下方席。今十五日望祭時。兼行告由退出事。已爲啓下。當日行祀後。卽爲奉出。本署提調與廟司眼同。廟內精潔處燒火。恐合宜矣。上曰。望燎位時。與獻官眼同燎火。可也。有隣曰。前南兵使吳載熙。軍器別備城堞修補時。監董軍官吳。論賞一款置之事。回啓判付內。吳實績。招問該帥。指一稟處事。命下矣。吳載熙處。以判付內辭意詳問。則以爲。吳。以都監俾將。指揮監董。果爲實績云矣。何以爲之。敢稟。上曰。然則加資。可也。出擧條有隣曰。曹司五衛將一員。纔已筵稟差出矣。取考變通時事例。則五衛將十二員中。除出二窠。作爲曹司。而一窠則永作文窠。一窠則文蔭武通擬擇差。今亦待窠。依此擧行乎。敢稟。上曰。依爲之。出擧條有隣曰。卽聞諸武將之言。則武科初試日子。距殿試稍近。凡節多有窘束未及之慮。其在審愼之道。合有變通之道。武科初試。分三所擧行。何如。上曰。依爲之。出擧條有隣曰。各廳料祿試射。以慕華館依例擧行事。筵稟。蒙允矣。禁軍閑良取才。久未設行。塡額之際。旣有苟艱之患。應試之類。不無抑鬱之歎云。雖在中日停止之時。宜有城外設行之擧。故敢此仰達矣。上曰。依爲之。出擧條性源曰。擧案差備褥席差備。以黑團領進參乎。上曰。從儀註擧行。可也。昌聖曰。習儀從弘化門出去。止於敦寧府前。則當歷過宗廟前路。何以爲之乎。上曰。進書。以弘化門爲之。習儀。從敦化門出去。可也。上曰。習儀時當用軍兵乎。善復曰。已有磨鍊者矣。昌聖曰。每當氷丁之節。屢煩申飭之敎。京兆堂郞。亦非不盡心擧行。而奸僞百出。實難一一禁斷。況今歉歲。六千氷戶雇人浮出。其爲弊端。勢所必至。臣已四年京兆。矯捄無策矣。卽聞京民。與江民合力作契。如東西氷庫貢人之例。戶兵曹馬馱價一千一百三十餘兩。依例受出後。渠輩擔當備納。所謂氷戶抄出等事。一竝除之。至於江上私氷之類。亦皆從自願許入。以爲夏節酬應漁商之地。則在公無斂民之弊。在私有資生之道。實爲兩便之政。前後呈訴。而臣或慮其後弊。更探物情。欲爲許施矣。吏判詳知其事狀。又以爲兩便可行云。故敢此仰達。而氷丁私賣之際。若或有刁磴踊貴之患。則當該契人等。嚴刑定配。契名自當革去之意。別成節目。以爲永久遵行之地。則似好矣。上曰。依爲之。出擧條上曰。領相之意。何如。命善曰。如是許施。則公私可謂俱便矣。上曰。來頭如有弊端。則更爲革罷。亦無妨矣。命善曰。姑今試之。好矣。魯春所懷。噫嘻。痛矣。今日合辭中諸賊。罔非亘萬古所無之極惡大憝。三司之爭執幾年。一字之兪音尙遲。此固群下不誠之罪。而臣愚死罪。竊不能無憾於天地之大也。天討不嚴。亂逆無所懲畏。人紀不立。輿情去益憤鬱。窩窟未破。根柢不拔。種下生種。節上生節。此皆由於德相之尙今戴頭於覆載之間也。思之及此。寧不痛心。何幸乾斷快揮。旣有待時之敎。巨慝伏法。知有其日。而至於今番煥九事。尤極驚惋。渠以德相爲叔。煥億爲弟。雖無身犯之罪。自有當施之律。又況情節。緊出於鞫招。端緖悉露於平問。則渠是未結案之一死囚耳。渠何敢咆喝邑吏。傳報其家。逶迤作行。恣意跳踉乎。如此變怪。前所未有。拘囚鄕獄。大乖鞫體。具格拿致。夬施顯戮。寧容少緩。執法之地。前後疏箚。可見輿憤之攸激。而聖批久靳。王法莫伸。臣民抑鬱。曷有其極。亟從三司之請。以洩神人之憤。是臣區區之望也。上曰。當諒處矣。上曰。久任郞廳入侍。致泳承命出。與之偕入。備邊司郞廳閔致愼進伏。下詢職姓名訖。上曰。有職掌乎。致愼曰。回公於大臣。入直於本司。且有各道所掌矣。上曰。爾掌何道乎。致愼曰。掌京畿矣。上曰。畿內災邑。爲幾邑乎。致愼曰。尤甚。廣州等十七邑。之次。楊州等十三邑。稍實。喬桐等七邑矣。上曰。朝家蠲恤。道臣狀請。本司草記數爻。爾能知之乎。致愼曰。新還代捧。則尤甚邑折半。之次邑三分一。稍實邑四分一矣。上曰。特敎停退條。爾其奏之。致愼曰。牟還作租。除當年條。待明秋還作本色矣。上曰。有所懷乎。致愼曰。無矣。上曰。後日當與句管堂上。竝爲下詢。爾其出去。詳知數爻。可也。命退。郞廳趙雲履進伏。上曰。爾掌何邑乎。雲履曰。掌洪忠道矣。上曰。災邑。爾其奏之。雲履曰。尤甚。平澤等十九邑。之次。定山等二十一邑矣。上曰。本道狀請。爲幾何。雲履曰。未能詳知矣。上曰。特敎蠲恤之政。爾能知之乎。雲履曰。尤甚邑及之次邑之尤甚面新還。減三分一。尤甚邑之之次面。減四分一。尤甚邑之稍實面。之次邑之之次面。稍實邑之尤甚面。減五分一。牟還作租。除當年耗。待麥秋還作牟還。各樣軍餉及會內外穀。一依他道例。停捧矣。上曰。只知此事乎。雲履曰。然矣。上曰。後當下詢。更爲詳知。可也。命退。郞廳洪龍健進伏。上曰。爾掌何道乎。龍健曰。原春道矣。上曰。本道災邑。爾其奏之。龍健曰。尤甚。原州等四邑。之次。洪川等九邑。稍實。淮陽等十三邑矣。上曰。蠲恤之政。爾其知之乎。龍健曰。原橫兩邑米租三分內。一則停退。一則代捧矣。上曰。此外更不知之乎。龍健曰。然矣。命退。在學曰。備郞鄭㵙。適有身病。不得入來矣。郞廳李禹昌進伏。上曰。爾掌何道乎。禹昌曰。掌全羅道矣。上曰。本道災邑。爾其奏之。禹昌曰。尤甚。臨陂等八邑。之次金溝等二十三邑。稍實。淳昌等二十二邑矣。上曰。本道俵災。爲幾何乎。禹昌曰。加給災七千三百八十結矣。上曰。新還蠲減。爲幾何。禹昌曰。尤甚邑。三分一代捧矣。命退。郞廳李潤海進伏。上曰。爾掌何道乎。潤海曰。掌慶尙道矣。上曰。本道災邑。爾其奏之。潤海曰。尤甚。梁山等十三邑。之次。昌原等三十四邑。稍實。巨濟等二十四邑矣。上曰。本道災結。爲幾何。潤海曰。元災結。一萬三百結。加給災。七千六百七十八結矣。上曰。新還蠲減。爲幾何。潤海曰。四分一代捧矣。上曰。舊還分排。爲幾石乎。潤海曰。未能詳知矣。上曰。是誰族乎。善復曰。李邦綏之五寸姪矣。上曰。此後諸備郞。各爲笏記。詳奏。可也。命退。郞廳沈益希進伏。上曰。爾掌何道乎。益希曰。掌黃海道矣。上曰。爾陳本道災邑。益希曰。尤甚。海州等四邑矣。上曰。本道分等。爲幾何。益希曰。七月新差此任。未能詳知矣。上曰。爾與沈念祖爲幾寸乎。益希曰。八寸親矣。上曰。爾以何岐。得除此任乎。益希曰。以未取才禁軍爲之矣。在學曰。備郞沈益希。奏對多錯。擧措亦駭。請推之外。無可施之罰。何以爲之乎。上曰。其爲人。太不了了矣。命善曰。然矣。命退。郞廳具紞進伏。上曰。爾掌何道乎。紞曰。掌平安道矣。上曰。爾陳本道災邑。紞曰。本道年事。比他道稍勝。初無尤甚邑。只有之次邑八邑。其外三十四邑。皆稍實邑矣。上曰。還穀分排。爲幾石乎。紞曰。舊還分排爲二萬石矣。上曰。是誰也。善復曰。具綜之四寸矣。上曰。爲人了了矣。命善曰。然矣。命退。戶曹正郞韓大裕進伏。上曰。向秋事。極甚綜明。今於戶曹。亦爲無慮矣。命善曰。果然矣。善復曰。前在刑曹。剖決極詳明。尙有譽聲矣。上曰。爾是新除。不必下詢矣。命退。戶曹佐郞趙時淳進伏。上曰。有職掌乎。時淳曰。掌版籍司矣。上曰。遺在。幾何。時淳曰。錢二十一萬五千五百九十九兩。木二千四百四十八同二十疋矣。上曰。又掌何色乎。時淳曰。掌別營矣。上曰。遺在。幾何。時淳曰。米一萬三千二十五石。太六千四百二十五石。田米二百石矣。上曰。又掌何色乎。時淳曰。掌別例房矣。上曰。遺在。幾何。時淳曰。雖有進排諸種。皆是廛契人所授遺在。故未能詳知矣。命退。惠郞沈公猷進伏。上曰。有職掌乎。公猷曰。掌湖西矣。上曰。爾則不問遺在。有所懷乎。公猷所懷。本廳米自戶曹前後取用者。爲六萬三千石之多矣。度支米儲。近年不贍。多少間尙無推來者。毋論戶惠。國用則一也。而至於所掌則各異矣。本廳大同木一年捧上。比諸一年上下。元不足爲七八十同。木邊極爲苟艱。自本廳。有五十一同木。每年移送戶曹者。此木量宜定年限仍留本廳。補用貢價。似好。敢達矣。上曰。與本廳堂上相議稟處。可也。出擧條上曰。賑廳郞廳。誰也。命善曰。徐簡修。有犯染。朴師沃。方受由在外。俱不得待令矣。惠郞金鼎鎭進伏。上曰。爲人甚純實矣。與誰爲近族乎。命善曰。與江留爲四寸矣。上曰。有職掌乎。鼎鎭曰。掌湖南矣。上曰。有所懷乎。鼎鎭曰。無矣。在學曰。惠郞趙鎭憲。方有身病。不得入來矣。命善曰。司僕郞廳李在亨鄭東協。俱有犯染。不得來待矣。兵曹正郞金孝眞進伏。上曰。爾掌何色乎。孝眞曰。一軍色矣。上曰。遺在。幾何。孝眞曰。木三十八同三十五疋。布十同十六疋。錢三千二百七兩矣。上曰。有所懷乎。孝眞曰。無矣。上曰。爲人頗了了矣。命善曰。亦善文之人矣。命退。正郞李夔進伏。上曰。今番軍契。善爲區劃矣。命善曰。果然矣。上曰。如是區處然後。下吏亦必有聊賴矣。有隣曰。然矣。華鎭曰。以藥房軍言之。近無麤雜之人矣。上曰。以錄名成冊。入用耶。華鎭曰。以號牌考準矣。命退。上曰。此郞廳。曾經亞長乎。在學曰。姑未經矣。命善曰。以軍色久任。尙未經正矣。上曰。姑令陞擬。可也。命善曰。內寺番次。近甚苟艱。司僕正有闕代。令該曹口傳差出。何如。上曰。依爲之。出擧條刑曹正郞尹耆東進伏。上曰。是誰也。在學曰。故判尹得載之子矣。上曰。郞廳比堂上。尤爲緊務。當擇差矣。善復曰。然矣。命善曰。此郞廳。屢經邑宰之人矣。上曰。有所懷乎。耆東曰。無矣。命退。漢城主簿柳誨進伏。上曰。有所掌乎。誨曰。掌刑房矣。上曰。有所懷乎。誨曰。無矣。上曰。近來本府詞訟。不煩耶。誨曰。近無推奴徵債。故訟事頗簡矣。上曰。卿亦不聽此等訟理耶。昌聖曰。然矣。有隣曰。所訴中若有別利二字。則皆退却矣。命退。成均博士車亨衢進伏。上曰。有職掌乎。亨衢曰。掌饗士所入錢兩矣。命退。養賢庫主簿金鼎國進伏。上曰。有職掌乎。鼎國曰。掌本館米太矣。命退。掌樂主簿朴一源進伏。上曰。秋官志。盡爲撰成乎。一源曰。數日後粧䌙矣。上曰。粧成後持入。可也。命退。軍資奉事兪靖柱進伏。上曰。有所掌乎。靖柱曰。四所掌矣。上曰。遺在。幾何。靖柱曰。米一萬五千八百八十一石。太七千一百十二石。田米一千二百六十石矣。上曰。有所懷乎。靖柱曰。無矣。上曰。是誰也。有隣曰。前判官兪漢吉之子矣。上曰。與誰爲近族乎。靖柱曰。與兪彦鎬爲十寸矣。命退。廣興副奉事李普衍進伏。上曰。是誰也。命善曰。故校理李宜馣之姪矣。命退。訓鍊從事官李耉永進伏。上曰。有職掌乎。耉永曰。鳥銃色矣。上曰。遺在。幾何。耉永曰。鳥銃二千九百六十五柄。鉛丸一百三十七萬五千二百二十八介矣。上曰。有所懷乎。耉永曰。無矣。上曰。此人。多年桂坊矣。命善曰。然矣。此是李秉常之孫。而問甚貧寒。故臣果自辟矣。命退。從事官趙時謙進伏。上曰。有職掌乎。時謙曰。臣以例兼從事官。無職掌矣。上曰。有所懷乎。時謙曰。無矣。命退。從事官韓聖養進伏。上曰。有職掌乎。聖養曰。臣以武備司。無所掌矣。上曰。曾經守令乎。善復曰。以嘉山郡守。移拜虞候。遞來矣。命退。在學曰。訓鍊都監糧餉色從事官趙時淳。雖以本職。已經入侍。當以兼帶。更爲進前。而徑先退去。事極未安。推考。何如。上曰。拿處。可也。出擧條禁衛營從事官李喆模進伏。上曰。遺在。姑不下詢。凡於開坐。不送代色乎。喆模曰。果無代送之事矣。命退。從事官安橚進伏。上曰。爾則幾行代色之事乎。橚曰。前則有數三次代行之事。而飭敎之後。不敢爲之矣。命退。御營從事官李晳進伏。上曰。爲人極精明矣。命善曰。然矣。上曰。遺在。不爲下詢。爾亦勿爲代色。可也。命退。上曰。輪對官入侍。致泳承命出。與東氷庫別提金弘道等偕入進伏。上曰。有職掌乎。弘道曰。掌氷丁矣。上曰。有所懷乎。弘道曰。無矣。上曰。此人圖畫精神。多有可觀處矣。命善曰。果是名畫。亦可傳後矣。命退。在學曰。別檢趙鎭明。方有犯染。不得來侍矣。典設別檢洪徽河進伏。上曰。是誰也。福源曰。洪應輔之姪矣。上曰。有職掌乎。徽河曰。掌設遮帳矣。命退。司圃別提田日復進伏。善復曰。此人移除是職。故金吾刑曹頗爲難矣。上曰。以律官兼行。好矣。命善曰。曾無兼察之例。而外任遞來後。始還屬矣。命退。典簿韓鼎謩進伏。上曰。有職掌乎。鼎謩曰。無所掌矣。上曰。有所懷乎。鼎謩曰。無矣。上曰。爾是誰族乎。鼎謩曰。故判尹韓師直之姪矣。命退。上曰。寶鑑白綿紙件。使之加印矣。何以爲之乎。性源曰。臣姑未聞矣。上曰。頒賜件五十件加印然後。可給效勞之人矣。命善曰。然矣。上曰。今番印役。本曹紙地。想多用矣。性源曰。久陳紙。幾乎盡用矣。華鎭曰。尙餘四百餘卷矣。上曰。召對久不設行。故有印出之敎。而案冊紙。亦當多入矣。華鎭曰。今番所入。爲一萬五千卷矣。昌聖曰。五處奉安件。當奉置於藝文館乎。上曰。可矣。箋文幾何印出乎。性源曰。今明。當畢役矣。上曰。錢荒今。果何如。昌聖曰。宮錢萬餘兩出給後。民間大有其效矣。上曰。此非宮錢。卽他處所儲。而以公私兩便之意。出給矣。昌聖曰。初非殖利之錢。而專出軫恤之意矣。上曰。兵曹出給錢。亦及於民間乎。有隣曰。不然矣。上曰。其數。幾何。有隣曰。爲六萬兩矣。上曰。若値春窮。則錢荒。似爲甚矣。命善曰。或有差勝之時矣。上曰。司僕封不動錢。爲幾何。命善曰。四萬兩矣。上曰。煎藥。何以爲之乎。華鎭曰。方文未出。故姑未始煎矣。上曰。羅蔘見縮。何以爲之乎。華鎭曰。俱是年久條。故換色時。當入蕩滌中矣。上曰。然則陳稟後擧行。可也。上曰。臘肉。易致民弊。各軍門所納。除之。好矣。命善曰。都政不遠。吏判連在藥院。不見人客云。可悶矣。上曰。往來以見可也。上曰。蔘蛤米飮。卿等皆飮之乎。命善曰。臣果喫之矣。上曰。水剌。只進兩時。且寢睡之節。亦不過暫時。蓋以多年侍湯。不遑寢食。因以成習而然矣。命善曰。伏承下敎。不勝悶慮矣。華鎭曰。水剌之厭進。寢睡之不安。非但膈痰之滯。似因陽盛而然矣。上曰。果然矣。上曰。左相之筋力。誠好矣。命善曰。以箋文所撰觀之。精神尙旺壯矣。上曰。右相。何不入來乎。命善曰。聞有寒痰。不得入來云矣。上曰。五時大享。一未躬行。已至兩年。今於冬至。將詣永禧殿。親將享事矣。命善等曰。當此寒節。經宿將事。實爲悶慮矣。命書榻敎曰。新除授承旨。牌招察任。命退。諸臣以次退出。